b'\n_START_ARTICLE_\nArdenska ofenziva (1944)\n_START_SECTION_\nDogodki pred ofenzivo\n_START_PARAGRAPH_\n6. junija se je v zahodni Evropi odprla t. i. druga fronta, ki naj bi razbremenila vzhodno fronto ter italijansko fronto na kateri so zahodni zavezniki obti\xc4\x8dali pred navidez nepremagljivo Gotsko linijo. Krvavemu izkrcanju zavezni\xc5\xa1kih \xc4\x8det na Normandijski obali je sledila \xc5\xa1e bolj krvava bitka za Francijo v kateri so bili Nemci dokon\xc4\x8dno pora\xc5\xbeeni v t. i. \xc5\xbeepu pri Falaisu. Sledil je vsesplo\xc5\xa1ni nem\xc5\xa1ki umik iz Francije, ki ga je \xc5\xa1e dodatno pospe\xc5\xa1ilo zavezni\xc5\xa1ko izkrcanje v ju\xc5\xbeni Franciji. 25. avgusta je bil osvobojen Pariz, nato pa se je zavezni\xc5\xa1ko napredovanje za\xc4\x8dasno ustavilo saj so morali poveljniki narediti nove na\xc4\x8drte za napredovanje v notranjost Nem\xc4\x8dije. Vse so stavili na operacijo Market-Garden, najve\xc4\x8dji zra\xc4\x8dni desant v zgodovini, s katero bi skozi Belgijo in Nizozemsko napadli Nem\xc4\x8dijo in tako zaob\xc5\xa1li mo\xc4\x8dno utrjeno Siegfriedovo linijo. Ker pa so Nemci izvedeli za zavezni\xc5\xa1ke na\xc4\x8drte je operacija klavrno propadla. Tako zaveznikom ni preostalo drugega kot, da poizku\xc5\xa1ajo priti v Nem\xc4\x8dijo preko Siegfriedove linije ter tvegajo visoke izgube. Po septembru 1944 se je na zahodni fronti razvila nekak\xc5\xa1na pozicijska vojna v kateri so Nemci, zaradi pomanjkanja materiala in vojakov, ve\xc4\x8dinoma igrali defenzivno vlogo. To pa je \xc5\xbeelel Hitler spremeniti, zato je izdal povelje za ofenzivo, ki bi nem\xc5\xa1ki vojni stroj ponovno spravila v tek.\n_START_SECTION_\nNa\xc4\x8drt\n_START_PARAGRAPH_\nZa izvedbo ofenzive je bila zadol\xc5\xbeena armadna skupina \xc2\xbbB\xc2\xab (feldmar\xc5\xa1al Walther Model), ki je zdru\xc5\xbeevala 5. tankovsko, 7., 15. in 6. SS-tankovsko armado (Josef Dietrich). Vrhovni poveljnik je bil Gerd von Rundstedt, ki je bil vrhovni poveljnik zahodne fronte._NEWLINE_Od severa proti jugu so bile armade razporejene slede\xc4\x8de: 15., 6. SS-tankovska, 5. tankovska in 7. armada. Glavnino preboja naj bi nosili 6. SS in 5. tankovska armada. Iz za\xc4\x8detnih polo\xc5\xbeajev ob reki Ruhr naj bi enote prodrle skozi zavezni\xc5\xa1ke polo\xc5\xbeaje. Glavni cilj 6. SS-tankovske armade je bilo zavzetje pristani\xc5\xa1\xc4\x8da Antwerpen, ki je bilo takrat najve\xc4\x8dje zavezni\xc5\xa1ko pristani\xc5\xa1\xc4\x8de v Evropi in s tem tudi klju\xc4\x8dna logisti\xc4\x8dna baza. Osnovni cilj 5. tankovske armade je bilo zavzetje Bruslja. 7. armada je imela nalogo varovati levi (ju\xc5\xbeni) bok celotne nem\xc5\xa1ke fronte, medtem ko je 15. varovala desni (severni) bok._NEWLINE_Zaradi zavezni\xc5\xa1ke premo\xc4\x8di v zraku je bilo na\xc4\x8drtovano, da bo ofenziva potekala v slabem vremenu, tako da zavezni\xc5\xa1ka letala ne bodo mogla izvajati bojnih nalog zaradi obla\xc4\x8dnosti. Poleg tega je OKW ra\xc4\x8dunal na slabo moralo in iz\xc4\x8drpanost zavezni\xc5\xa1kih sil po hitrem preboju iz Normandije (glej Operacija Overlord) in te\xc5\xbekih bojih na Nizozemskem (glej Operacija Market-Garden)._NEWLINE_Nemci so v Ardenih z ofenzivo \xc5\xbeeleli lo\xc4\x8diti britanske in ameri\xc5\xa1ke oboro\xc5\xbeene sile ter prodreti do Antwerpna, s \xc4\x8dimer bi povzro\xc4\x8dili veliko pomanjkanje zalog na zavezni\xc5\xa1ki strani. Nemci bi tako zavzeli tudi veliko zalog, s \xc4\x8dimer bi lahko nadaljevali vojno in po mo\xc5\xbenosti prisilili zahodne zaveznike k separatnem miru.\n_START_SECTION_\nPriprave\n_START_PARAGRAPH_\nNemci so na uspeh ofenzive stavili vse. Priprave na ofenzivo so stekle \xc5\xbee v za\xc4\x8detku septembra 1944, vojakom so na razli\xc4\x8dne na\xc4\x8dine dvigovali moralo ter jih opremili s popolnoma novo opremo. Enote so se urile v protinapadu in za no\xc4\x8dne boje. Velikega pomena je bilo zavajanje nasprotnikove obve\xc5\xa1\xc4\x8devalne slu\xc5\xbebe, saj so morali Nemci prikriti vse premike voja\xc5\xa1kih enot. Razli\xc4\x8dna poveljstva so izdajala la\xc5\xbene ukaze, kar naj bi v nasprotnikove vrste vneslo zmedo. Na odseku  Gladbach-Koln-D\xc3\xbcsseldorf so celo izvedli la\xc5\xbeen napad. Dejanski potek ofenzive je zaradi varnosti poznalo le malo ljudi, tako so bili poveljniki \xc4\x8det o prihajajo\xc4\x8di ofenzivi obve\xc5\xa1\xc4\x8deni \xc5\xa1ele tri dni pred napadom. Velik problem je predstavljalo tudi gorivo za tanke in ostala vozila, ki ga je takrat po vsej Nem\xc4\x8diji kroni\xc4\x8dno primanjkovalo. Zato so bile glavne smeri napadov usmerjene tudi proti zavezni\xc5\xa1kim skladi\xc5\xa1\xc4\x8dem goriva in ostale opreme._NEWLINE_V osnovi je bila ofenziva na\xc4\x8drtovana za 10. december vendar pa so jo nato prestavili na 12. december ter nato \xc5\xa1e na 16. december._NEWLINE_Zavezniki o nem\xc5\xa1kih pripravah na veliko ofenzivo niso vedeli ni\xc4\x8d ali pa jim niso posve\xc4\x8dali dovolj pozornosti. Ker se na odseku fronte v Ardenih \xc5\xbee dolgo \xc4\x8dasa ni zgodilo ni\xc4\x8d posebnega so bili borbeni polo\xc5\xbeaji slabo zasedeni, zasedale pa so jih ve\xc4\x8dinoma enote z majhno borbeno vrednostjo ali pa enote ki so bile zdesetkane od  predhodnih bojev.\n_START_SECTION_\nOfenziva se za\xc4\x8dne\n_START_PARAGRAPH_\n\xc5\xa0estnajstega decembra ob 5:30 se na zavezni\xc5\xa1ke polo\xc5\xbeaje usuje plaz granat iz ve\xc4\x8d kot 2.000 nem\xc5\xa1kih topov. Ameri\xc4\x8dani pomena topni\xc5\xa1kega obstreljevanja sploh niso poznali dokler pred svojimi polo\xc5\xbeaji niso zagledali nem\xc5\xa1kih tankov in pehote. Takrat je bilo \xc5\xbee prepozno, morali so se umakniti ali pa predati. Napadalci so na severnem in ju\xc5\xbenem odseku naleteli na mo\xc4\x8dnej\xc5\xa1i odpor. \xc5\xa0esta SS oklepna armada je tr\xc4\x8dila ob 5. ameri\xc5\xa1ki oklepni korpus pod poveljstvom generala Gerowa in ameri\xc5\xa1ko 4. divizijo na jugu, kjer se je nem\xc5\xa1ko napredovanje skoraj ustavilo. Na sredini pa je bila fronta popolnoma prebita. Vzdol\xc5\xbe reke Our je pet nem\xc5\xa1kih divizij  zlahka zlomilo odpor ameri\xc5\xa1ke 28. divizije ter obkolilo dva polka 106. divizije. Po treh dneh obleganja so se predali 19. decembra, v ujetni\xc5\xa1tvo je \xc5\xa1lo okoli 7.000 ameri\xc5\xa1kih vojakov. Predati se je morala tudi na hitro organizirana ameri\xc5\xa1ka \xc4\x8deta v majhnem mestecu Clervaux._NEWLINE_Prvi dan nem\xc5\xa1ke ofenzive je v poveljstvu 8. korpusa zavladala prava zme\xc5\xa1njava. Poro\xc4\x8dila iz boji\xc5\xa1\xc4\x8da so bila brez repa in glave, nikomur ni bilo jasno kje so Nemci niti kak\xc5\xa1ni so njihovi nameni. Prav zaradi zme\xc5\xa1njave v komunikacijah se v poveljstvu niso zavedali resnosti polo\xc5\xbeaja, zato v protinapad niso poslali rezerve. \xc5\xa0ele pozno popoldan je Eisenhower na pomo\xc4\x8d 8. korpusu poslal dve oklepni diviziji. V no\xc4\x8di med 16. in 17. decembrom se je 1.200 nem\xc5\xa1kih padalcev spustilo  za ameri\xc5\xa1ke polo\xc5\xbeaje ju\xc5\xbeno od kraja Malmedy. Cilj desanta je bila cesta Eupen-Verviers, ki pa jo Nemci zaradi prevelike raztresenosti padalcev niso uspeli zasesti. Proti koncu 17. decembra so Nemci napredovali \xc5\xbee 40\xc2\xa0km globoko za zavezni\xc5\xa1ko \xc4\x8drto. Oklepne enote pod vodstvom polkovnika Peiperja so bile samo \xc5\xa1e 16\xc2\xa0km oddaljene od poveljstva ameri\xc5\xa1ke prve armade v mestu Spa in dveh velikih skladi\xc5\xa1\xc4\x8d goriva._NEWLINE_Umikajo\xc4\x8de se ameri\xc5\xa1ke enote so do ve\xc4\x8dera 17. decembra  dosegle mesto St. Vith. Takrat se je to mesto spremenilo v oblegano opori\xc5\xa1\xc4\x8de. Tega dne so 8. korpusu na pomo\xc4\x8d prisko\xc4\x8dili \xc5\xa1e 82. in 101. zra\xc4\x8dno desantna divizija. 18. decembra je Ameri\xc4\x8danom situacija na boji\xc5\xa1\xc4\x8du postala popolnoma jasna, zaradi pomanjkanja \xc4\x8det so prelo\xc5\xbeili sarsko ofenzivo, ki jo je vodil general Patton. Ta je  v naslednjih 24 urah proti Ardenom poslal \xc5\xa1tiri divizije hkrati pa pripravil na\xc4\x8drt za protinapad. Medtem so Nemci nepri\xc4\x8dakovano napredovali ju\xc5\xbeno od mesta St. Vith. Naslednji dan se je fronta na severu in jugu nekoliko ustalila medtem ko je na sredini fronte med ameri\xc5\xa1kimi vojaki vladalo pravo razsulo. Na jugu so Nemci zavzeli Houffalize in se nevarno pribli\xc5\xbeali Bastognu. Na pomo\xc4\x8d so prisko\xc4\x8dili tudi Britanci pod vodstvom Montgomerya, ki so zasedli obrambne polo\xc5\xbeaje za reko Meuse. 20. decembra je Montgomery prevzel poveljstvo nad ameri\xc5\xa1ko vojsko v Ardenih in nemudoma za\xc4\x8del z reorganizacijo enot in poveljstva. Ta dan se je nem\xc5\xa1ka 6. SS oklepna armada poizku\xc5\xa1ala prebiti do reke Meuse vendar jim \xc5\xa1e vedno ni uspelo zasesti ameri\xc5\xa1kih polo\xc5\xbeajev okoli mest Malmedy in Elsenborn, ni jim uspelo zasesti tudi dveh velikih skladi\xc5\xa1\xc4\x8d goriva. 1. SS oklepno skupino je zaustavila 82. zra\xc4\x8dno desantna divizija, nem\xc5\xa1ki 6. in 5. oklepni armadi pa \xc5\xa1e vedno ni uspelo zasesti mesti St. Vith in Bastogne. Da nebi izgubljali \xc4\x8dasa je Hitler ukazal mesti obkoliti, kar pa je predstavljalo veliko te\xc5\xbeavo saj sta mesti, \xc5\xa1e posebej Bastogne, predstavljali pomembni prometni kri\xc5\xbei\xc5\xa1\xc4\x8di. Tako so bili Nemci med napredovanjem skozi te\xc5\xbeko prehoden teren, prisiljeni iskati druge slab\xc5\xa1e poti. Mesto St. Vith je padlo 21. decembra, medtem ko je Bastogne ostal trdno v ameri\xc5\xa1kih rokah. _NEWLINE_23. decembra sta 2. in 9. oklepna divizija odrinila 82. zra\xc4\x8dno desantno divizijo na nasprotno stran reke Salm. Medtem je iz juga proti severu za\xc4\x8dela prodirati Pattonova 3. armada. Njeno napredovanje je bilo izredno po\xc4\x8dasno saj so Nemci pri\xc4\x8dakovali njen napad in so jo ovirali na vsakem koraku. Zaradi po\xc4\x8dasnega napredovanja 3. armade so bili najbolj zaskrbljeni v obleganem Bastognu, ki so ga branile: 101. zra\xc4\x8dno desantna divizija, 10. oklepna desantna divizija in ostanki 28. divizije. Enotam v mestu je poveljeval general McAuliffe, ki je vedno znova zavra\xc4\x8dal nem\xc5\xa1ke ultimate po predaji. Stvari so se v obleganem mestu \xc5\xa1e poslab\xc5\xa1ale, ko so se za\xc4\x8deli neprestani letalski bombni napadi. Kmalu je za\xc4\x8delo primanjkovati streliva, goriva in hrane. Vsi upi o prenehanju obleganja so se razblinili ko so Nemci odbili Pattonovo 3. armado le 10\xc2\xa0km od mesta.  Naslednji dan, 24. decembra se je prvi\xc4\x8d po za\xc4\x8detku ofenzive nad boji\xc5\xa1\xc4\x8dem razjasnilo. Jasen dan so nemudoma izkoristila transportna letala C-41 in nad mestom odvrgla 144 ton hrane in streliva. Naslednji dan so se letala vrnila in odvrgla \xc5\xa1e dodatnih 100 ton materiala. Zaradi lepega vremena je lahko sedaj v boje poseglo tudi ameri\xc5\xa1ko letalstvo in tako odlo\xc4\x8dno podprlo svoje enote na fronti. Nem\xc5\xa1ko napredovanje se je takrat nenadoma ustavilo, \xc5\xa1tevilni nem\xc5\xa1ki tanki in oklepna vozila so postale tar\xc4\x8de letalskih napadov. _NEWLINE_Po 26. decembru se je za\xc4\x8del polo\xc5\xbeaj po\xc4\x8dasi obra\xc4\x8dati v prid zaveznikov. V nem\xc5\xa1kem poveljstvu so ugotovili, da ne bodo mogli dose\xc4\x8di zastavljenega cilja saj jim je za\xc4\x8delo primanjkovati goriva pa tudi odpor ameri\xc5\xa1kih enot je bil vedno mo\xc4\x8dnej\xc5\xa1i. Zato je general Model predlagal nov na\xc4\x8drt. Na zahodnem krilu bi morali obdr\xc5\xbeati mo\xc4\x8dno fronto, 5. in 6. oklepna armada pa bi se prebili na sever. \xc4\x8ce bi napad potekal usklajeno bi nem\xc5\xa1ke \xc4\x8dete ponovno zavzele Aachen. Klju\xc4\x8d do te nove ofenzive pa je bil v obleganem Bastognu. Zato so Nemci pred mesto pripeljali 15. grenadirsko divizijo. Da se pripravlja nov napad na mesto so Ameri\xc4\x8dani ugotovili po  pove\xc4\x8danju \xc5\xa1tevila bombnih napadov, ki so pono\xc4\x8di 25. decembra  kar petkrat skalila bo\xc5\xbei\xc4\x8dno slavje. Nem\xc5\xa1ki napad se je za\xc4\x8del za\xc4\x8del 26. decembra nekaj pred tretjo uro zjutraj, napadalcem je uspelo prebiti ameri\xc5\xa1ko obrambno linijo nato pa so se zna\xc5\xa1li v navzkri\xc5\xbenem ognju ameri\xc5\xa1kih protitankovskih topov. Do poldneva je napad propadel. Na drugi strani fronte pri reki Meuse so Ameri\xc4\x8dani napadli in obkolili nem\xc5\xa1ke enote, ki so nameravale udariti po branilcih. Naslednja dva dni so nem\xc5\xa1ke enote zaman poizku\xc5\xa1ale prebiti iz obro\xc4\x8da, pomagati jim nista morali niti dve oklepni diviziji, ki sta od zunaj poizku\xc5\xa1ali prebiti obro\xc4\x8d. Do 27. decembra je bilo tako nem\xc5\xa1kega napredovanja konec. Dan prej so ameri\xc5\xa1ki tanki 3. ameri\xc5\xa1ke armade po hudih bojih kon\xc4\x8dno dosegli prve polo\xc5\xbeaje 101. zra\xc4\x8dno desantne divizije v obleganem Bastognu._NEWLINE_Po izgubi Bastogna in propadli ofenzivi proti reki Meuse so nem\xc5\xa1ki generali ugotovili da je bitka izgubljena zato so od Hitlerja zahtevali, da fronto zapre in tako re\xc5\xa1i vojsko pred uni\xc4\x8denjem. Ta je temu ostro nasprotoval in zahteval nadaljevanje ofenzive. Tako so Nemci 1. januarja spro\xc5\xbeili dve novi ofenzivi: Operacija Bodenplatte in Operacija Nordwind, ki pa nista prinesli \xc5\xbeelenega u\xc4\x8dinka saj  so Rusi  na vzhodni fronti spro\xc5\xbeili novo ofenzivo in Nemci so morali premestiti enote iz zahoda na vzhod. Za Nemce je bila vojna na zahodu dokon\xc4\x8dno izgubljena.\n_START_SECTION_\nOperacija Greif in Wahrung\n_START_PARAGRAPH_\nNamen obeh operacij je bil povzro\xc4\x8diti zmedo v zavezni\xc5\xa1kem zaledju ter tako pomagati nem\xc5\xa1ki armadi, da bi ta la\xc5\xbeje dosegla zastavljen cilj. Na dan ofenzive se je pod vodstvom  Otta Skorzenyja v zavezni\xc5\xa1ko zaledje infiltriralo ve\xc4\x8dje \xc5\xa1tevilo nem\xc5\xa1kih angle\xc5\xa1ko govore\xc4\x8dih vojakov, ki so bili oble\xc4\x8deni v ameri\xc5\xa1ke voja\xc5\xa1ke uniforme ter so uporabljali ameri\xc5\xa1ko opremo. Njihova naloga je bila, da v zaledju zasedejo mostove, kri\xc5\xbei\xc5\xa1\xc4\x8da, prekinejo komunikacijske poti, spreminjajo obcestne znake ter na kakr\xc5\xa1en koli drug na\xc4\x8din motijo delovanje zavezni\xc5\xa1ke vojske._NEWLINE_Operacija je uspela le deloma, saj nem\xc5\xa1kim vojakom ni uspelo zasesti strate\xc5\xa1ko pomembnih mostov \xc4\x8dez reko Meuse. So pa za nekaj \xc4\x8dasa v zavezni\xc5\xa1kem zaledju povzro\xc4\x8dili nepopisno zmedo saj so  postavili \xc5\xa1tevilne kontrolne to\xc4\x8dke na katerih so zaustavljali in preusmerjali zavezni\xc5\xa1ki voja\xc5\xa1ki promet na napa\xc4\x8dne poti. Pojavile so se celo govorice da so Nemci proti Parizu poslali celo enoto, da ubije generala Eisenhowerja.  Ameri\xc4\x8dani so prevaro hitro spregledali in takoj pri\xc4\x8deli izvajati protiukrepe, ki pa so bili po eni strani nenavadni saj so od zavezni\xc5\xa1kih poveljnikov na kontrolnih to\xc4\x8dkah zahtevali nenavadna vpra\xc5\xa1anja na katera pa niso znali vsi odgovoriti kar je zmedo v zaledju \xc5\xa1e pove\xc4\x8dalo. Kasneje so med poostrenimi kontrolami zajeli ve\xc4\x8dje \xc5\xa1tevilo nem\xc5\xa1kih vojakov preoble\xc4\x8denih v zavezni\xc5\xa1ke uniforme, ki so jih, kot je bilo takrat v navadi, na mestu ustrelili.\n_START_SECTION_\nPokol v Malmedyju\n_START_PARAGRAPH_\nMed napredovanjem 6. SS oklepne armade proti zahodu je 1. SS tankovska divizija pod poveljstvom Joachima Peiperja 17. decembra ob 12:30 blizu mesta  Malmedy, naletela na dele 7. ameri\xc5\xa1ke oklepne divizije. Po kratkem boju so se ameri\xc5\xa1ki vojaki predali. Nem\xc5\xa1ki vojaki so ujetnike razoro\xc5\xbeili ter jim pobrali vse kar se jim je zdelo uporabnega, nato pa so jih skupaj z ujetniki (vseh skupaj je bilo 150), ki so jih ujeli \xc5\xbee prej postavili na polje blizu kri\xc5\xbei\xc5\xa1\xc4\x8da kjer se je zgodil pokol. Kaj je spro\xc5\xbeilo streljanje ujetnikov nih\xc4\x8de ne ve. Vsekakor streljanje vojnih ujetnikov na zahodni fronti ni bilo v praksi tako kot je to bilo na vzhodni fronti. Prav tako streljanja ni ukazal nobeden izmed poveljnikov. Nekaterim zavezni\xc5\xa1kim vojakom je uspelo pobegniti in tako se je novica o pokolu kmalu raz\xc5\xa1irila med ameri\xc5\xa1kimi vojaki. Po vojni so odgovornim za pokol sodili ter jih nato po sojenju zaprli.\n_START_SECTION_\nZavezni\xc5\xa1ki protinapad\n_START_PARAGRAPH_\n3.januarja 1945 so zavezniki v Ardenih za\xc4\x8deli usklajen protinapad. Britanske \xc4\x8dete so napredovale iz severa, ameri\xc5\xa1ke pa iz juga. Napredovanje zavezni\xc5\xa1kih \xc4\x8det je bilo zaradi slabega vremena sprva izredno po\xc4\x8dasno \xc5\xa1e posebej na jugu kjer so potekali zagrizeni boji z nem\xc5\xa1ko vojsko, ki se ni \xc5\xbeelela umakniti. 10. januarja so osvobodili La Roche dan pozneje pa St. Hubert. Houffalize so osvobodili 16. januarja, ter tako bitko v Ardenih iz strate\xc5\xa1kega vidika kon\xc4\x8dali, saj so z zavzetjem tega mesta izginili nevarni klini v zavezni\xc5\xa1ki fronti. V naslednjih dneh so zavezniki Nemce potiskali vedno bolj proti vzhodu. Ti so pri svojem umiku zaradi pomanjkanja goriva za seboj pu\xc5\xa1\xc4\x8dali tanke in ostalo voja\xc5\xa1ko opremo. Proti koncu januarja so zavezniki \xc5\xbee dosegli frontno \xc4\x8drto iz 15. decembra 1944 in tako je fronta potekala spet tam kjer se je vse za\xc4\x8delo.\n_START_SECTION_\nDogodki po ofenzivi\n_START_PARAGRAPH_\nBitka v izboklini se je za zaveznike uradno zaklju\xc4\x8dila 25. januarja 1945, \xc4\x8deprav so boji ponekod \xc5\xa1e trajali. Na za\xc4\x8detku je bila Ardenska ofenziva za zaveznike pravo presene\xc4\x8denje saj so ti pri\xc4\x8dakovali, da je bila Nem\xc4\x8dija proti koncu leta 1944 tik pred zlomom in da je zmaga blizu. Nem\xc5\xa1ki napad je na \xc5\xa1tevilnih odsekih zavezni\xc5\xa1ke fronte in v zaledju povzro\xc4\x8dil pravo zmedo, ki pa so jo trezni generali kot so bili Eisenhower, Patton in Montgomery, k sre\xc4\x8di hitro re\xc5\xa1ili tako, da se stvari niso \xc5\xa1e dodatno poslab\xc5\xa1ale. Kljub temu pa so bile izgube na zavezni\xc5\xa1ki strani ogromne. Najve\xc4\x8d izgub so imeli Ameri\xc4\x8dani; 19.246 mrtvih, 47.500 ranjenih in 23.000 ujetih ali pogre\xc5\xa1anih, v bojih je bilo uni\xc4\x8denih 800 tankov in ostale mehanizirane opreme.  Britanci, ki v teh bojih niso igrali klju\xc4\x8dne vloge so imeli 200 mrtvih in 1.200 ranjenih in pogre\xc5\xa1anih. V \xc5\xa1tevilnih bombnih napadih in uli\xc4\x8dnih bojih je bilo ubitih tudi okoli 3.000 civilistov. _NEWLINE_Februarja 1945 so zavezniki na celotni zahodni fronti spro\xc5\xbeili mo\xc4\x8dno ofenzivo in le \xc5\xa1e vpra\xc5\xa1anje \xc4\x8dasa je bilo, kdaj bodo pri\xc5\xa1li v notranjost Tretjega rajha. Do konca vojne je bilo \xc5\xa1e manj kot \xc5\xa1tiri mesece. _NEWLINE_Nemci z ofenzivo niso dosegli prakti\xc4\x8dno ni\xc4\x8d, \xc4\x8deprav so na uspeh ofenzive stavili dobesedno vse. Na koncu so dosegli le to, da so zavezniki veliko februarsko ofenzivo odlo\xc5\xbeili za sedem tednov. Neuspela ofenziva je pogoltnila voja\xc5\xa1tvo in opremo, ki si jo nem\xc5\xa1ka armada takrat ni mogla ve\xc4\x8d privo\xc5\xa1\xc4\x8diti. Na boji\xc5\xa1\xc4\x8du je ostalo okoli 120.000 mrtvih, ranjenih in zajetih nem\xc5\xa1kih vojakov ter ve\xc4\x8d kot 700 tankov, topov in ostale opreme. Ve\xc4\x8dini tankov in oklepnikom je enostavno zmanjkalo goriva in streliva in so jih morale posadke pustiti na boji\xc5\xa1\xc4\x8du brez boja. So pa Nemci v tistih mrzlih decembrskih in januarskih dneh zaveznikom dali nepozabno lekcijo in jim pokazali kaj vse zmore nem\xc5\xa1ka vojska ko se ta znajde v brezizhodnem polo\xc5\xbeaju.'